Иван Пейчев
Моретата откривани…

chitanka.info

Моретата откривани

от тебе,

откриваните острови

и заливи

със палми,

с папагали

и жени

с опияняващ цвят на канела

сега изпитват

милосърдие

от дъното

на твоето нещастие.

От дъното на твоето

нещастие

морета,

острови

и заливи те викат.

Откраднати жестоки

папагали,

които ти си

скрил във джобовете си

издават твоята

лъжа.

Ти никога

не си откривал

нищо.

Откритията

свършваха

с ракията,

със виното,

със твоите приятели.

Не трябва да скърбиш,

че те изчезват

със своите открития

в часът, във който

се затварят

кръчмите.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.